
Cetatea ChiliaNouă ridicată de Ștefan cel Mare pe 
fundații antice se află în ruină 
 
de Conf. univ. dr. George V Grigore 
 
Cetatea Chilia este o cetate din sudul Bugeacului, pe malul stâng 
al Dunării, actualmente în regiunea Odesa din Ucraina, aflată în 
ruină.În antichitate, pe locul viitoarei cetăți Chilia, a existat o cetate 
grecească numită Achillea. Numele acesteia din urmă pare a veni de la 
numele eroului grec Ahile, înmormântat, potrivit legendei, la gurile 
Dunării, pe insula Leuke (care poate fi fie Insula Șerpilor, fie actualul 
Grind Chilia, pe atunci insulă încă înconjurată de mare). Numele 
de Chilia care este menționat pentru prima oară în 1281 de cronicarul 
arabo-persan Rașid Al-Din, ar proveni din grecescul Κελλια, 
„grânarele”. Dar, tot așa de bine poate provenii din românescul 
„chilie”, cu înțeles de „odăiță din cuprinsul mănăstirii în care locuiește 
un călugăr sau o călugăriță”, sau „odăiță de sihastru Si: (pfm) cămară, 
cămăruță , sau „odăiță pentru o singură persoană în care se retrage 
cineva pentru a se izola sau a se culca”, cu sens de „cameră mică de 
locuit”, „Pivniță” (la românii din Serbia), sau „o parte a morii de vânt 
nedefinită mai îndeaproape”. Până în secolul al X-lea, cetatea este 
stăpânită de bizantini. Ulterior, trece în posesiunea genovezilor. În 
această perioadă, cetatea poartă numele de Licostoma („Gură de lup” – 
având în vedere totemul geto - dacilor). Nicolae Iorga face referire la 
această periodă în lucrările sale:„Stabilirea genovezilor la Cetatea 
Albă și la Licostomo, așezată într-o insulă de la gurile Dunării, 
purtând același nume, adică, Gură de Lup – în acest Licostomo pe 
care grecii și după aceea românii au botezat-o Chilia (de Călugări) – 
sau mai mult, pentru că vechea formă grecească este Kellia – 
„Chiliile”, deci mănăstirea – a trebuit să urmeze ceva mai târziu.” 
Registrul ținut la Chilia de către notarul genovez Antonio de 

Podenzolo între noiembrie 1360 și mai 1361 atestă o intensă activitate 
comercială la Dunărea de Jos. De aici se exportau spre capitala 
Imperiului Bizantin mari cantități de grâu, miere, ceară, vin, sare, 
pește și alte produse.La sfârșitul secolului al XIV-lea, Mircea cel 
Bătrân extinde teritoriul Țării Românești până la Marea Neagră, Chilia 
intrând astfel în componența statului muntean. La scurt timp, în 1426, 
domnul Moldovei Alexandru cel Bun pune stăpânire pe cetate, 
profitând de situația grea în care se afla domnul Țării Românești, Dan 
al II-lea.Peste două decenii, în 1448, domnitorul Petru al II-lea al 
Moldovei cedează cetatea Chilia lui Iancu de Hunedoara, care îl 
ajutase în lupta pentru recâștigarea domniei împotriva lui Roman al II-
lea.Pe 22 iulie 1462, Ștefan cel Mare asediază fără izbândă Cetatea 
Chilia, apărată de o garnizoană ungară. În cadrul atacului, Ștefan este 
rănit la gleznă. Potrivit tradiției, Ștefan cel Mare a pierdut doar două 
bătălii, una dintre care fiind chiar acest asediu al Chiliei din 1462.„În 
al șaselea an a domnii lui Ștefan vodă, în anii 6970 [1462], iulie 22, 
loviră pre Ștefan vodă, cu o pușcă în glezna la cetatea Chiliei.” 
(Grigore Ureche, Letopisețul Țării Moldovei). La doi ani și jumătate 
de la eșec, în 25 ianuarie 1465, după un asediu de o zi (24 ianuarie), 
Ștefan cel Mare cucerește Cetatea Chiliei. Domnitorul îl numește pe 
Isaia, cumnatul său, pârcălab al cetății. „Vă leatul 6973 [1465] meseța 
ghenarie 23, adunându Ștefan vodă multă oaste de țară, vrându să 
rascumpere cetățile carile le luase păgânii de la alți domni, pogorât-
au cu toată puterea sa spre cetatea Chiliei. Și sosindu la cetate 
miercuri spre joi, la miază-noapte, au încunjurat cetatea. Însa joi nu 
s-au apucat de harțu, iară vineri dins-de-dimineață au început a bate 
cetatea și așa toată ziua s-au hărțuit până în seară. Iară sâmbătă se 
inchinară cei din cetate și intră Ștefan vodă în cetatea Chiliei. Și 
acolo petrecând trei zile veselindu-să, laudându pre Dumnezeu, 
îmblânzea oamenii în cetate. Decea și la Cetatea Albă au tras și multă 
năvală făcându, dobândi și Cetatea Albă. Și așa amandoao cetățile cu 
multă moarte și peire de ai săi le dobândi, carile întărindu-le cu 
bucate și cu slujitori, au lăsat pre Isaia și pre Buhtea pârcălabi, ca să 

le grijască, iară el s-au întorsu la scaunul său la Suceava. Iară în al 
zecilea an a domnii sale, în anii 6974 [1466], iulie 10, au început a 
zidi mănăstirea Putna, spre slava lui Dumnezeu și a Preacuratii 
Maicii Fecioarii Mariei.”(Grigore Ureche, Letopisețul Țării 
Moldovei). Pentru îmbunătățirea sistemului de apărare al țării, în vara 
lui 1479, Ștefan cel Mare reconstruiește Cetatea Chilia pe malul stâng 
al Dunării, zicându-i „Cetatea Chilia Nouă”. La lucrări participă 800 
de zidari și 17.000 de ajutoare.În 1484 are loc campania sultanului 
Baiazid al II-lea în Moldova. Cu efective de peste 60.000 de oameni, 
la 6 iulie 1484 începe asediul Cetății Chilia, apărată de doar 
400moldoveni conduși de pârcălabii Ivanco și Maxim. După opt zile, 
la 14 iulie, cetatea este cucerită de invadatori.Cetatea Chilia este 
stăpânită de otomani până în anul 1812, când, odată cu 
anexarea Basarabiei de către Imperiul Rus, urmează destinul 
provinciei respective, cu excepția perioadei 1856-1878, când 
Basarabia de sud este reîntoarsă Moldovei (după Unirea din 1859, în 
componența României). Lipsa de interes face ca cetatea să cadă în 
ruină. Urmele vechii cetăți pot fi văzute în prezent în localitatea Chilia 
Nouă din regiunea Odesa (azi în Ucraina). În prezent, din cetate nu a 
mai rămas decât un turn (aparent, capela cetății) care se află pe 
teritoriul privat al unei întreprinderi industriale.Cetatea Chilia Nouă, 
ridicată de Ștefan cel Mare pe ruinele unei alte cetăți antice, se află în 
ruine, complet abandonată de autoritățile din România, Republica 
Moldova și Ucraina, deși ar putea fi restaurată în cadrul unui program 
de colaborare transfrontalier și „completată” prin organizarea unui 
muzeu de istorie, devenind astfel o destinație turistică importantă a 
zonei. 
 
Surse: wikipedia.org; adevarul.ro; istoriamilitară.org; 
m.moldovenii.md; istorie-pe-scurt.ro; istoria.md; stefancelmare.ro; 
basarabia-bucovina.info; enciclopediaromaniei.ro; ziare.com  

Portul Chilia (sec. XV)Portul Chilia (sec. XV) 
 
Cetatea Chilia 

Turnul în ruine al Cetatii Chilia  
 
Chilia - Desen din 1826 
 
 
